Spioene steier onder verdere Zondo-onthullings | Maroela Media
Spioene steier onder verdere Zondo-onthullings
Adjunkhoofregter Raymond Zondo. Foto: Itumeleng English/African News Agency (ANA)
Die Staatsveiligheidsagentskap (SSA), wat in beheer van Suid-Afrika se spioenasiebedrywighede is, steier nadat die katnes van korrupsie, diefstal, selfverryking en wetteloosheid wat jare lank onbeteueld gebotvier het, Vrydag verder ontbloot is.
'n Getuie met die skuilnaam "Mej. K", 'n amptenaar van die SSA wat tans korrupsie in die organisasie ondersoek, het twee dae lank getuienis afgelê voor die Zondo-kommissie van ondersoek na staatskaping. Teen die tyd dat sy haar getuienis Vrydagmiddag afgesluit het, was Suid-Afrikaners meer as tevore bewus van die misdadige gemors waarin die intelligensiedienste hulle bevind.
Sy het getuig dat Projek Justice – waarmee die spioene Suid-Afrikaanse regters probeer omkoop het – ten doel gehad het om hofuitsprake te swaai in die rigting wat die SSA dit wou hê. Dit was nie uit die getuienis duidelik of enige regters wel geld van die spioene ontvang het nie.
Voorts het die SSA met Projek Wave R48 miljoen aan joernaliste betaal in 'n poging om nuusdekking te manipuleer. Hiervan is R20 miljoen gegee aan die Independent-groep van dr. Iqbal Survé, die omstrede ANC-donateur van Kaapstad. Twee filiale van die groep wat spesifiek grootliks baat gevind het, is die African News Agency (ANA) en die koerant African Independent.
Die ander R28 miljoen is aan 'n verskeidenheid joernaliste uitbetaal. Dié joernaliste se name sal mettertyd bekend gemaak word, wat reeds lei tot groot afwagting en spekulasie in 'n beroep waaruit baie min mense ryk word; 'n beroep waarvan die hele doelwit gekelder word as omkopery plaasvind.
Projek Commitment se begroting het sommer reguit na die sak van oudpres. Jacob Zuma gegaan. Teen die boekjaar 2015/'16 was dit 'n volle R2,5 miljoen per maand, en teen 2016/'17 het dit opgeskiet tot R4,5 miljoen per maand.
Mej. K se getuienis het ook 'n jarelange vermoede van baie Wes-Kapenaars bevestig, naamlik dat die spioene miljoene der miljoene rand se belastingbetalersgeld wederregtelik na die Wes-Kaapse ANC gekanaliseer het om die DA te probeer ontsetel.
Dit was vir politieke waarnemers in die Kaap nog altyd baie verdag dat die provinsiale ANC die een oomblik nog te min geld het om sy kantoorhuur, sy telefoonrekeninge en/of sy werkers te betaal, en die volgende oomblik 'n peperduur volwaardige verkiesingsveldtog kan finansier.
Nou braai die kierangs uit.
Die spioene en die ANC se Wes-Kaapse pogings was uiters onsuksesvol en uiters onwettig – die ANC se aandeel in die Wes-Kaapse stemme het nog met elke verkiesing sedert 2006 gedaal.
Een van die meer banale projekte wat só gefinansier is, was die gooi van menslike ontlasting by onder meer die Wes-Kaapse wetgewer en die Kaapstad Internasionale Lughawe.
Die Wes-Kaapse DA het nou 'n string kriminele klagte by die polisie ingedien met die verwagting dat verskeie van sowel die SSA-lede wat die betalings gemaak het as die ANC-lede wat die betalings aanvaar het, in die tronk sal beland.
In die nuus Zondo-kommissie
Covid-19-statistieke: Soveel nuwe gevalle, aktiewe gevalle
Hofsaak oor SAL-salarisse Maandag aangehoor
Pietie Beyers oor nuwe rolle, verloof wees en Freddie Prinze Jr.
Gewastegnologie bloei onder Sensako-Syngenta-samesmelting
Is daar enige Dept. Waar korrupsie nie voorkom.nie
Die dorl van Rhzmzpos wzz om dit stop te sit maar dit gaan steeds voory
Jy moet ingeteken wees om te stem12-2Jy moet ingeteken wees om te stem
Hierdie hele regering en alles wat met anc gekoppel is, is vrot van die kop tot die gat. Maar nou wonder ek hoekom noem hulle hierdie getuie die "k" woord, gaan sy nie nog daaroor ook kla nie.